# ซุนฮิว (สฺวิน โยว)

| ซุนฮิว (สฺวิน โยว) |
| --- |
| 荀攸 |
|  |
|  |
| หัวหน้าสำนักราชเลขาธิการ (尚書令 *ช่างชูลิ่ง*) |
| **ดำรงตำแหน่ง** ค.ศ. 213 (213) – ค.ศ. 214 (214) |
| กษัตริย์ | พระเจ้าเหี้ยนเต้ |
| หัวหน้ารัฐบาล | โจโฉ |
| ราชเลขาธิการ (尚書 *ช่างชู*) (ภายใต้โจโฉ) |
| **ดำรงตำแหน่ง** ค.ศ. 196 (196) – ? |
| กษัตริย์ | พระเจ้าเหี้ยนเต้ |
|  |
| ข้อมูลส่วนบุคคล |
| เกิด | ค.ศ. 157 |
| เสียชีวิต | ป. กันยายน ค.ศ. 214 (57 ปี) |
| บุตร | * สฺวิน จี (荀緝)
* สฺวิน ชื่อ (荀適)
* *บุตรชายคนอื่นอีกอย่างน้อย 1 คน*
 |
| บุพการี | * สฺวิน อี่ (荀顗) (บิดา)
 |
| อาชีพ | รัฐบุรุษ, ที่ปรึกษา |
| ชื่อรอง | กงต๋า (公達) |
| สมัญญานาม | จิ้งโหว (敬侯) |
| บรรดาศักดิ์ | เตงเฮาแห่งหลิงชู่ (陵樹亭侯 *หลิงชู่ถิงโหว*) |
|  |
|  |
| ชื่อภาษาจีน |
| จีน | 荀攸 |
|

| ขยายการถอดเสียง |
| --- |
| ภาษาจีนมาตรฐาน |
| พินอิน | Xún Yōu |

 |
| กงต๋า (ชื่อรอง) |
| จีนตัวเต็ม | 公達 |
| จีนตัวย่อ | 公达 |
|

| ขยายการถอดเสียง |
| --- |
| ภาษาจีนมาตรฐาน |
| พินอิน | Gōngdá |

 |
|  |
|  |
|  |

**ซุนฮิว**, **ซุนสิว** หรือ **ซุนสิ้ว** (ค.ศ. 157 ป. กันยายน ค.ศ. 214) มีชื่อในภาษาจีนกลางว่า **สฺวิน โยว** (จีน: 荀攸; พินอิน: *Xún Yōu*) ชื่อรอง **กงต๋า** (จีน: 公達; พินอิน: *Gōngdá*) เป็นรัฐบุรุษในช่วงปลายยุคราชวงศ์ฮั่นตะวันออก (東漢 *ตงฮั่น*) ของจีน และทำหน้าที่เป็นที่ปรึกษาของขุนศึกโจโฉ (曹操 *เฉา เชา*) ซุนฮิวเกิดในตระกูลซุน (荀 *สฺวิน*) อันเป็นตระกูลทรงอิทธิพลในเมืองเองฉวน (潁川郡 *อิ่งชฺวานจฺวิ้น*; อยู่บริเวณนครสฺวี่ชาง มณฑลเหอหนานในปัจจุบัน) ซุนฮิวได้รับเชิญจากขุนพลโฮจิ๋น (何進 *เหอ จิ้น*) ให้มารับราชการพลเรือน ครั้นขุนศึกตั๋งโต๊ะ (董卓 *ต่ง จั๋ว*) เข้ายึดอำนาจในราชสำนักของราชวงศ์ฮั่นในช่วงระหว่าง ค.ศ. 189 ถึง ค.ศ. 192 ซุนฮิววางแผนร่วมกับคนอื่น ๆ อีก 4 คนคิดการจะลอบสังหารตั๋งโต๊ะ แต่ถูกจับได้และถูกขังคุก เมื่อซุนฮิวได้รับการปล่อยตัวจากคุกหลังการเสียชีวิตของตั๋งโต๊ะ ซุนฮิวต้องการจะรับราชการเป็นเจ้าเมืองของเมืองฉู่จฺวิ้น (蜀郡; อยู่บริเวณนครเฉิงตู มณฑลเสฉวนในปัจจุบัน) แต่ในที่สุดก็ไปเป็นข้าราชการในมณฑลเกงจิ๋ว (荊州 *จิงโจว*)

เมื่อ ค.ศ. 196 หลังโจโฉรับพระเจ้าเหี้ยนเต้ (漢獻帝 *ฮั่นเซี่ยนตี้*) ผู้ทรงเป็นประมุขหุ่นเชิดของราชวงศ์ฮั่น และก่อตั้งนครหลวงแห่งใหม่ที่ฮูโต๋ (許都 *สฺวี่ตู*; ปัจจุบันคือนครสฺวี่ชาง มณฑลเหอหนาน) โจโฉเรียกตัวซุนฮิวมานครหลวงเพื่อให้รับราชการเป็นราชเลขาธิการและที่ปรึกษาทางการทหาร นับแต่นั้นเป็นต้นมา ซุนฮิวจึงเป็นทั้งรัฐบุรุษแห่งราชวงศ์ฮั่นและเป็นผู้ใต้บังคับบัญชาของโจโฉ ซุนฮิวติดตามโจโฉไปร่วมในการศึกในฐานะที่ปรึกาษาทางยุทธวิธีและเป็นผู้บัญชาการทัพในบางโอกาส ในช่วงระหว่าง ค.ศ. 198 ถึง ค.ศ. 207 ซุนฮิวให้คำแนะนำแก่โจโฉในยุทธการที่รบกับขุนศึกอริ เช่น เตียวสิ้ว (張繡 *จาง ซิ่ว*), ลิโป้ (呂布 *ลฺหวี่ ปู้*), อ้วนเสี้ยว (袁紹 *ยฺเหวียน เช่า*) และบรรดาทายาทของอ้วนเสี้ยว เมื่อ ค.ศ. 207 พระเจ้าเหี้ยนเต้ทรงแต่งตั้งให้ซุนฮิวมีบรรดาศักดิ์เป็นเตงเฮาแห่งหลิงชู่ (陵樹亭侯 *หลิงชู่ถิงโหว*) ตามการทูลเสนอของโจโฉเพื่อตอบแทนความดีความชอบ เมื่อ ค.ศ. 213 หลังโจโฉได้รับการแต่งตั้งจากพระเจ้าเหี้ยนเต้ให้ดำรงฐานันดรศักดิ์เป็นวุยก๋ง (魏公 *เว่ย์กง*) ซุนฮิวทำหน้าที่ในตำแหน่งหัวหน้าสำนักราชเลขาธิการในราชรัฐของโจโฉ เมื่อ ค.ศ. 214 ระหว่างที่ซุนฮิวติดตามโจโฉในการศึกที่รบกับซุนกวน (孫權 *ซุน เฉฺวียน*) ซุนฮิวเสียชีวิตด้วยอาการป่วยระหว่างทาง ซุนฮิวได้รับการยกย่องว่าเป็นผู้มีความคิดลึกซึ้ง และยังเป็นที่รู้จักในเรื่องการวางตัวและความรอบคอบ

## หมายเหตุ

## อ้างอิง

อ้างอิงจาก *สามก๊กจี่*

อ้างอิงจาก *อรรถาธิบายสามก๊กจี่*

รายการอ้างอิงอื่น ๆ

## บรรณานุกรม

* ซือหม่า กวาง (1084). *จือจื้อทงเจี้ยน*.
* ตันซิ่ว (คริสต์ศตวรรษที่ 3). *สามก๊กจี่* (*ซานกั๋วจื้อ*).
* เผย์ ซงจือ (คริสต์ศตวรรษที่ 5). *อรรถาธิบายสามก๊กจี่* (*ซานกั๋วจื้อจู้*).
* ล่อกวนตง (คริสต์ศตวรรษที่ 14). *สามก๊ก* (*ซานกั๋วเหยี่ยนอี้*).
* de Crespigny, Rafe (2007). *A biographical dictionary of Later Han to the Three Kingdoms (23–220 AD)*. Leiden: Brill. ISBN 978-90-04-15605-0.